Marianne Jelved (RV), 1999-03-18:
Det afgiftsfri salg er jo en diskrimination imellem forskellige typer butikker og imellem forskellige former for transport, og derfor blev det, som statsministeren har nævnt det, allerede i 1991 besluttet at afskaffe denne subsidiering, forskelsbehandling, i EU med virkning fra 30. juni 1999.
Kommissionen har i sin meddelelse fra 17. februar 1999 beskrevet konsekvenserne ved ophør af det toldfri salg her til sommer, og det slås fast i Kommissionens meddelelse, at beskæftigelseskonsekvenserne af afviklingen vil være lokale, midlertidige og på længere sigt i hvert tilfælde ikke negative, men snarere positive. Kommissionen vil derfor ikke fremlægge noget forslag om forlængelse, og dette standpunkt blev gentaget på Økofins møde i mandags.
Kommissionen er, ligesom regeringen er det, opmærksom på de problemer, som det afgiftsfri salgs afvikling kan give i visse lokalområder, og Kommissionen præsenterede derfor en idé om at yde støtte til særlig berørte områder, som ikke er dækket af de nuværende ordninger.
Danmark er selvfølgelig positiv over for et sådant initiativ, som vi mener kunne bidrage til at løse de regionale problemer, og Danmark vil derfor opfordre Kommissionen til at gå videre med den idé.
Der er flere af de berørte områder i Danmark, som har mulighed for at få støtte gennem EU's strukturfonde.
Kommissionen har udtalt, at den vil stille sig positiv, hvis en medlemsstat eller en region inden dette års udgang fremsætter en anmodning om, at der inkluderes foranstaltninger i de programmer, som allerede er etableret, men som er under afvikling.
Desuden er der mulighed for at søge støtte gennem varslingspuljen.
Det er en pulje, som administreres af Arbejdsministeriet og Erhvervsministeriet, og puljen har til formål at sætte nye aktiviteter i gang i områder, hvor der sker større afskedigelser.
Jeg vil også oplyse, at arbejdsministeren har gjort rede for, at de regionale arbejdsformidlinger er beredt til at påtage sig den opgave at gå ind i omstillingen i lokalområderne, der bliver berørt her til sommer.
Jeg kan derfor kun opfordre de berørte kommuner til at være opmærksomme på de muligheder, de har, for at søge støtte.
Omkring de administrative konsekvenser af afviklingen har Skatteministeriet i øjeblikket et tæt samarbejde med de berørte erhverv om gennemførelse af de nye regler og procedurer.
På Økofins møde den 15. marts 1999 gjorde formandskabet, som jo er det tyske, rede for det tyske kompromisforslag, som også optager nogle af partierne her i Folketinget.
Der var tilhængere fra seks lande om at støtte det tyske forslag, der forlænger ordningen i 2½ år og indfører moms her fra sommer, men der var seks lande, der meget klart tilkendegav, at de ønsker at fastholde den beslutning, der blev truffet i 1991. Tre lande udtalte sig ikke på mødet.
Formandskabet konkluderede, også på baggrund af Kommissionens standpunkt og meddelelse, at Økofinrådet tog meddelelsen til efterretning, at de sager, de instrumenter, som Kommissionen foreslår, nu skal undersøges i Coreper, der forbereder Økofins møder, og at sagen dermed kommer op på majmødet i Økofin - sagen vedrørende de instrumenter, som jeg har nævnt ganske kort i mit svar her.
Formandskabet gav desuden udtryk for, at det ikke ville tage initiativ til, at spørgsmålet kommer op på topmødet i Berlin.
Proceduren fra Wien skal fastholdes, og sagen ligger i Økofin, og som sagt arbejdes der videre med mulige initiativer til at afbøde virkningerne, som Kommissionen har foreslået det, og det sker på mødet i maj.
Forhandling